als_Latn dik_Latn sag_Latn
Përparim Avdili: "Besoj ta kem një përkrahje të madhe nga komuniteti im shqiptar"
INTERVISTË EKSKLUZIVE ME KANDIDATIN E PARTISË LIBERALE FDP PËR KUVENDIN KANTONAL NË ZONËN ZGJEDHORE ZÜRICH, RRETHI 3 DHE 9, z.PËRPARIM AVDILI
Intervistoi: Dashnim HEBIBI
Cyrih, 21 mars
Përparimi është i lindur më 1987, në një fshat në rrethinën e Kumanovës, e pastaj ka migruar në Zürich së bashku me familjen. Ai e kishte atëherë vetëm një vit. Pastaj e ka mbaruar shkollimin e rregullt në drejtimin e ekonomisë këtu në Zurich, e tani është duke diplomuar në drejtimin Banka e Financa, pasi edhe me punë është në një bankë këtu, ku e udhëheq një grup llogaritarësh. Tash kanë mbetur edhe disa ditë deri te zgjedhjet dhe ai është në kulmin e fushatës. Për të mësuar më shumë nga ai se si po i shkon fushata dhe gjëra të tjera interesante rreth sukseseve të tij, bashkëbiseduam për lexuesit tanë.
Përparim, po e fillojmë bisedën me një pyetje direkte: Si u bë që të kandidoni për FDP?
Meqë viteve të fundit kam qenë shumë aktiv brenda partisë në rrethin tim këtu në Altstetten dhe Albisrieden, ku dhe jam anëtar i Kryesisë së këtij subjekti po në këtë rreth, vendosa ta vazhdoj angazhimin tim me kandidaturë për Kuvendin Kantonal.
Po pse e zgjodhët pikërisht këtë parti?
Sepse përputhet më së miri me bindjet e mia politike, pra me filozofinë liberale në të gjitha aspektet – në ato ekonomike, por edhe në ato shoqërore. Është parti liridashëse, pra me një vlerë të cilën e kam marrë edhe nga edukimi im familjar. Besoj që për liri gjithmonë ia vlen të punosh.
Jeni kandidat për Kuvendin Kantonal në zonën zgjedhore Cyrih, rrethi 3 dhe 9. Na trego më hollësisht se si të votojë një bashkatdhetarë që jeton në Cyrih?
Votimi është shumë i thjeshtë, kërkon angazhim prej dy minutash – pra të merret lista e partisë me numër 3, të shkëputet nga të tjerat dhe pastaj të shlyhet një emër tjetër në liste që të shkruhet emri im aty. Atëherë kur emri im figuron dy herë në listë mund të futet lista në zarfin e vogël dhe të mbyllet. Pastaj duhet nënshkruar edhe fleta e paraparë dhe të futen të dyja në zarfin e madh që të dërgohet pastaj në postë.
Mendoni se do të merrni vota nga bashkatdhetarët tanë?
Po, shqiptarët janë shumë të lidhur me njëri-tjetrin, kështu që dhe kësaj radhe do ta dëshmojnë një gjë të tillë duke më votuar mua, por edhe kandidatët e tjerë shqiptarë që janë në zonat e ndryshme.
Kush po të ndihmon për fushatë?
E kam ekipin tim të fushatës, i cili përbëhet nga miqtë e mi të ngushtë, por dhe ekspertë të fushave të ndryshme. Pastaj e kam edhe mbështetjen e disa ndërmarrësve shqiptarë në lagjen time, si dhe të gjithë shoqërisë më gjerë e deri te qytetarët në përgjithësi, të cilët po angazhohen shumë që fushata të ketë sukses. Gjithashtu dhe mediet, si ju të «dialogplus» po e bëni një punë shumë profesional në aspektin e integrimit politik të shqiptarëve këtu në Zvicër, gjë që shkon deri te mbështetja e kandidaturës sime.
Na sqaro pak sistemin zgjedhor se si është në këtë pjesë të Cyrihut?
Sistemi zgjedhor për zgjedhje të legjislativit është gjithkund i njëjtë në Zvicër.
Si e zgjodhët sloganin tuaj: «Meh blau für Züri»?
Ky është slogan i partisë sime, me të cilin secili kandidat nga kjo parti garon.
Këto ditë jeni përmendur se keni bërë edhe një videoklip për zgjedhjet edhe në gjuhën shqipe. Si ju lindi kjo ide?
Me këtë videoklip desha të theksoj se kandidatura ime për Kuvendin Kantonal të Zurichut veçon nga të tjerët. Përveç se edhe unë si kandidat i FDP ofroj dhe do t’i realizoj idetë e kësaj partie, unë e kam edhe një ofertë shtesë për votuesit. Pasi e kam një prapavijë të një emigranti në Zvicër, unë dua t’i përfaqësoj edhe ata të cilët e kanë prapavijën e njëjtë si unë. Prandaj vendosa që së pari të komunikoj me komunitetin tim shqiptar në Zurich. Synimi im është t’ia jap një shtytje komunitetit tim që të bëhen qytetarë aktivë në vendin ku jetojnë. Të marrin pjesë në vendimet dhe zgjedhjet politike, për ç’gjë mendoj se do t’i përfaqësoj më së miri. Prandaj videoklipi im i parë ishte në gjuhën shqipe. Pas disa ditës e kemi plasuar edhe videon në gjuhën gjermane.
E keni përmendur në sloganin tuaj edhe një shoqëri të lirë dhe solidare – pa diskriminim. Pse?
Sepse shoqëria e lirë është baza e zhvillimit individual dhe zhvillimi individual është parakusht për një shoqëri të suksesshme. Shoqëri e suksesshme është ajo e cila nuk diskriminon, mirëpo i ofron secilit banor mundësitë dhe liritë e njëjta. Vetëm një shoqëri jodiskriminuese mund të jetë e fortë për ta krijuar një solidaritet të gjerë.
Pastaj, jeni edhe për një politikë të përgjegjshme për emigrantët – me integrim të suksesshëm?
Emigrantëve duhet t’u ofrohet mundësia e integrimit, mirëpo njëkohësisht emigrantët duhet ta tregojnë një vullnet të mirë për t’u integruar në shoqërinë e vendit ku jetojnë. Pra, duhet angazhim nga të dyja palët për ta krijuar një shoqëri ku secili e ndien veten të mirëseardhur dhe të respektuar. Si do që të jetë, kornizat politike ofrohen nga shoqëria mikpritëse, respektimi dhe integrimi aktiv priten nga ata të cilët duan të jetojnë këtu.
Nga kush mendon se do të ndihmohesh më shumë, që të kesh me shumë vota?
Besoj ta kem një përkrahje të madhe nga komuniteti im shqiptar, por po ashtu edhe nga vetë votuesit tjerë të FDP.
Si ju kanë pritur në partinë tuaj?
Partia ime e ka mirëpritur kandidaturën time. E kam një përkrahje të gjerë në parti.
Keni kontakte edhe me kandidatët e tjerë shqiptarë që po kandidojnë nëpër parti të tjera?
Po, kam kontakte edhe me shumë kandidatë të tjerë shqiptarë. Gëzohem se ka një numër kaq të madh të kandidatëve në këto zgjedhje.
Jeni optimist se do t’i fitoni votat e mjaftueshme?
Gjithsesi. Do t’i fitoj këto zgjedhje dhe do ta përfaqësoj komunitetin tim në mënyrën më të mirë dhe të dinjitetshme të mundshme.
Po me zviceranët dhe kombësitë tjera po takoheni?
Po, kam kontakte të shpeshta me të gjithë votuesit e rrethin tim zgjedhor.
A dihet se me sa vota do ta kesh vendin e sigurt në Kuvendin Kantonal të Cyrihut?
Më duhet diku rreth 600-800 vota më shumë se ato që marr nga partia. Pra, më duhet së paku 600-800 veta që në emrin tim e shënojnë 2x në listën e tyre zgjedhore.
Ke vështirësi me gjuhën shqipe, kur i drejtohesh elektoratit shqiptar?
Jo, aspak!
Nëse nuk do të jesh pjesë e këtij kuvendi, do të merresh përsëri me politikë?
Gjithsesi, unë nuk do të ndalem me politikëbërje, edhe në qoftë se nuk bëhem pjesë e kësaj legjislature. Mirëpo, besoj se do të kem sukses dhe se do të bëhem pjesë e Kuvendit Kantonal në këtë legjislaturë.
Mund të na thuash me dy-tri fjalë një biografi?
I lindur më 1987, në një fshat ne rrethin e Kumanovës dhe pastaj i migruar ne Zürich, së bashku me familjen kur isha vetëm një vjeç. Pastaj e kam mbaruar shkollimin e rregullt në drejtimin e ekonomisë këtu ne Zurich, e për momentin jam duke diplomuar në drejtimin Banka e Financa, pasi edhe me punë jam në një bankë këtu në Zurich, ku edhe e udhëheq një grup llogaritarësh.
Shkoni shpesh në Kumanovë?
Po, së paku një herë në vit jam aty, në mos edhe më shpesh. Në përgjithësi, në trojet tona shkoj shpesh, ku edhe i bëj pushimet verore, përkatësisht në jugun e Shqipërisë – një vend plot perla.
Të urojmë suksese dhe shpresojmë se do ta kemi nderin që të kemi bisedë përsëri, por duke të dëshiruar fat dhe një fushatë të mirë!
Ju faleminderit shumë për këtë intervistë! Dua t’i përshëndes të gjithë lexuesit e kësaj reviste dhe t’ju përgëzoj ju për punën që po e bëni në informimin e shqiptarëve këtu në Zvicër. (dialogplus.ch)
als_Latn als_Latn lug_Latn fon_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn